དེ་རིང་གི་བགྲོ་གླེང་གཙོ་སྐྱོང་བ་ནི།ཌ་ནིལགྷོ་ལེ་མནལགས་རེད།བགྲོ་གླེང་འགོ་བརྩམས་པ་དང་།ཁོས་ཏཱ་ལའི་བླ་མ་མཆོག་ལ་དྲི་བ་དེ་དག་གི་ཐད་ལ་དགོངས་འཆར་ཞིག་གསུངས་པའི་རེ་སྐུལ་ཞུས་པ་ན།ཏཱ་ལའི་བླ་མ་མཆོག་གིས་འདི་ལྟར་གསུངས།འགྲོ་བ་མིའི་རིགས་ཀྱི་རང་བཞིན་ནི་དགེ་བའི་ངོ་བོ་ན་ཡོད་པ་དང་།ཚན་རིག་པ་མང་པོ་ཞིག་གིས་ཀྱང་དེ་ལྟར་ཡིན་པའི་བདེན་དཔང་ཆེན་པོ་གནང་ཡོད།འོན་ཀྱང་།འཛམ་བུ་གླིང་ལ་ད་དུང་འདི་འདྲའི་དཀའ་ངལ་མང་པོ་ཞིག་ཡོད་དགོས་དོན་ཅི་ཡིན་ནམ།མི་རྣམས་ཀྱིས་འདི་འདྲའི་སྡུག་བསྔལ་ཞིག་མྱངས་དགོས་དོན་ཅི་ཡིན་ནམ།འདི་དག་གི་རྒྱུ་མཚན་ནི།ང་ཚོར་འགྲོ་བ་མི་ཡོངས་གོང་བུ་གཅིག་ཡིན་པའི་འདུ་ཤེས་བྲལ་བ་དང་།གནད་དོན་ཀྱི་ངོ་བ་ལ་ཕྱོགས་ཡོངས་ནས་ལྟ་བཞིན་མེད་པས་རེད།དཀའ་ངལ་མང་པོ་ཞིག་ལ་ཆ་མཚོན་ན།ང་ཚོས་ལྟ་ཕྱོགས་གཞན་ཞིག་གི་སྒོ་ནས་བལྟས་ཚེ།སྤྱི་ཡོངས་དང་དངོས་ཡོད་ཀྱི་གནས་ཚུལ་དེ་ཤེས་ཐུབ་པས།དཀའ་ངལ་དང་སྡུག་བསྔལ་མང་པོ་ཞིག་སེལ་ཐུབ་ཀྱི་ཡོད་ཅིང་།འདི་ནི་ད་གཟོད་ཤེས་རབ་དང་རྣམ་དཔྱོད་ཡིན།ནང་པ་ལྟར་ན།སྡུག་བསྔལ་ནི་མ་རིག་པ་ལས་འབྱུང་གི་ཡོད།ཉིན་རེའི་འཚོ་བའི་ཁྲོད་དུ།ང་ཚོ་སྡུག་བསྔལ་བར་བྱེད་པའི་སེམས་དོག་མོ་དེ་ནི།དངོས་ཡོད་གནས་ཚུལ་མ་ཤེས་པ་ལས་བྱུང་བ་དང་།མ་ཤེས་པར་བརྟེན་ནས་མི་དགེ་བའི་བློ་སེམས་སུ་ཐེར་ཟུག་ཏུ་གནས་ཏེ་དངོས་ཡོད་གནས་ཚུལ་རྟོགས་པའི་བློ་མིག་ལྡོངས་པར་བྱེད་ཀྱི་ཡོད།ཡང་ན།ནང་པས་བརྗོད་པ་ལྟར།བདག་འཛིན་གྱི་དབང་གིས་སྡུག་བསྔལ་འབྱུང་གི་ཡོད།